Visser doen dan aansoek om borgtog ná Bfn-moorde | Netwerk24
Visser doen dan aansoek om borgtog ná Bfn-moorde
Deur Kaydene Davids 17 September 2020 12:41
Jacobus Visser (42), wat teregstaan op die driedubbele moord op sy ouers en broer in Bloemfontein, doen volgende week formeel aansoek om borgtog.
Visser, geklee in 'n swart baadjie en broek met 'n blou masker, het Donderdag vlugtig in die landdroshof in Bloemfontein verskyn op drie aanklagte van moord en 'n aanklag van regsverydeling.
Sy verhoor is vir 'n formele borgtogaansoek uitgestel.
Jacobus Visser met sy eerste verskyning in die landdroshof in Bloemfontein. Foto: Kaydene Davids
Rikus Smit van die prokureursfirma Bezuidenhouts Geïnk. is ook Donderdag amptelik aangeteken as Visser se regsverteenwoordiger.
Visser word aangekla vir die moord op 1 September op sy ouers, Johan (68) en Magriet (65) Visser, en sy broer Louis (40) in hul huis in Raymond Mhlaba-straat.
Die staat beweer hy het ná die moorde met die toneel gepeuter deur die rewolwer waarmee die moorde glo gepleeg is, te verwyder en skoon te maak. Hy het glo ook die patroondoppies uitgehaal en in 'n veld naby Bayswater versteek.
Die Visser-egpaar en Louis, 'n skisofrenie-lyer, is met skietwonde in twee verskillende kamers in hul huis aangetref.
Die polisie is na die huis ontbied waar hulle Jacobus in die oprit ontmoet het. Hy het hulle meegedeel dat daar 'n gesinsmoord was. Hy het die polisie van 'n selfmoordpakt vertel en gesê sy ma kon nie meer aangaan nie omdat hulle finansieel geruïneer was.